Mohelia orelstrigo

Mohelia orelstrigo (Otus moheliensis) estas malgranda specio de strigoj en la familio Strigedoj kaj genro Otus. Ĝi troviĝas kiel endemio de la insulo Mohéli, Komoroj.

Aspekto
La Mohelia orelstrigo havas du kolorajn morfojn, la ruĝecbruna morfo havas ruĝecbrunan plumaron, kiu estas malforte markata per malhelaj strioj kaj bendoj; la bruna morfo havas pli malhelbrunan plumaron, kiu estas klare markata per strioj kaj vermikulaĵoj. Ambaŭ morfoj havas flavverdajn okulojn, grizajn krurojn kaj nigrajn bekojn. Ilia longo estas proksimume 22 cm.

Voĉo
La Mohelia orelstrigo estas tre voĉema, kaj produktas siblajn fajfojn kaj kriegojn en serio de kvin notoj, same kiel kriĉon.

Distribuado kaj habitato
Tiu ĉi strigo troviĝas nur sur la monto en la centro de la insulo Mohéli, la tuta teritorio kovras 21 km², inkluzive de la plej alta punkto de la kresto, je 790 m en alteco, kaj la apudaj supraj deklivoj. Ĝi troviĝas en densa humida arbaro, kiu estas riĉa je epifitoj inter 450 kaj 790 m.

Kutimaro
La Mohelia orelstrigo estas strikte noktula kaj aktiviĝas nur post sunsubiro. Masklaj krioj estis registritaj en septembro. La dieto verŝajne konsistas ĉefe el insektoj.

Konservostatuso
La specio estis priskribita nur en 1998. Ĝi havas ĉirkaŭkalkulitan populacion de 400, kaj estas klasita kiel draste endanĝerigita pro tio, ke ĝi estas limigita al tia malgranda areo, kiu rapide senarbariĝas. En 1995, nur kvin procentoj de la insulo ankoraŭ havis sendifektan, densan, humidan arbaron. Krom habitatoperdo, aliaj minacoj al la Mohelia orelstrigo estas ĉasado kaj nigrajn ratojn, kiuj povas manĝi ĝiajn ovojn kaj idojn, sed ankaŭ konkurencas kun ĝi pri manĝaĵo. Nuntempe, la montarbaro, kie troviĝas la Mohelia orelstrigo, ne estas protektita.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.

 Eksteraj ligiloj 

BirdLife Species Factsheet

Kategorio:Strigedoj
Kategorio:Birdoj de Afriko
Kategorio:Komoroj